Aħwa li fl-1983 kienu kkundannati l-ħabs fuq stupru u qtil ta’ tifla ta’ 11-il sena minn North Carolina nħelsu lbieraħ filgħodu, wara li testijiet tad-DNA wrew li ma kinux huma li wettqu d-delit.t. Dan bil-konsegwenza li spiċċaw il-ħabs għal das-snin kollha inġustament. Il-Qorti Superjuri ta’ North Carolina ppreseduta mill-Imħallef Douglas Sasser annullat is-sentenza tal-mewt li ngħatat lil Henry Lee McCollum ta’ 50 sena u ta’ Leon Brown ta’ 46 sena. Huma kienu qed jiskontaw sentenza ta’ għomor il-ħabs. Oriġinarjament iż-żewġt irġiel ammettew li kienu huma li stupraw u l-qatlu lil Sabrina Buie, li nstabet mejta f’żona rurali f’North Carolina. Id-deċiżjoni ngħatat wara investigazzjoni li saret mill-Kummissjoni li tinvestiga każijiet ta’ innoċenza fejn ma nstabet l-ebda evidenza DNA fuq il-post tar-reat li tista’ tiġi intraċċata għal McCollum jew Brown. Sigarett misjub u ttestjat fl-2010  nstab li kien fih id-DNA ta’ raġel ieħor, Roscoe Artis, li kien jgħix blokk ‘il bogħod minn fejn seħħ id-delitt u qed jiskonta sentenza ta’ għomor il-ħabs fuq qtil u stupru ieħor li seħħ ftit ġimgħat qabel il-mewt ta’ Buie. “Impossibbli tgħid minn xiex għaddew dawn l-irġiel u kemm tilfu żmien minn ħajjithom,” qal Ken Rose, l-avukat li rrappreżenta lil McCollum fi stqarrija. McCollum u Brown, it-tnejn bi problemi mentali kienu ffirmaw dikjarazzjonijiet jgħidu li kienu huma responsabbli għall-mewt ta’ Buie. Skont l-avukat tad-difiża ta’ Brown, it-tnejn iffirmaw dawn id-dikjarazzjonijiet għax ġegħluhom jaħsbu li kienu se jmorru lura d-dar. “Meta Henry għamel il-konfessjoni tiegħu, huwa qam bil-wieqfa biex joħroġ mill-kamra fejn ġie interrogat,” qal W. James Payne, l-avukat li rrrappreżenta lil Brown. Matul is-snin, it-tnejn li huma appellaw mis-sentenza li ngħataw. Fl-2006, Brown ressaq mozzjoni biex isir test tad-DNA fuq loqma ta’ sigarett li nstabet fuq il-post tar-reat. Eventwalment ir-riżultati eskludew kemm lil McCollum u anke lil Brown. Bosta snin wara, il-kummissjoni daħlet fil-każ u f’Lulju ħabbret li d-DNA fuq il-loqma tas-sigarett kien jaqbel ma’ ta’ Artis. Dan wassal għax-xena tat-Tlieta fejn l-Imħallef Sasser ta l-libertà liż-żewġt irġiel. “Naħseb li bdejt nibki aktar minn Leon,” qalet Ann Kirby, waħda mill-avukati ta’ Brown. “Li fl-awla tisma’ l-kelma innoċenti hija l-quċċata għal kull avukat. Konna qegħdin nagħmlu l-istorja.” Iż-żewġt irġiel kienu ilhom 30 sena l-ħabs, b’McCollum ikun l-aktar priġunier li kien ilu fil-ħabs b’sentenza tal-mewt imdendla fuq rasu f’North Carolina. “Huwa dejjem qal,” Jistgħu jmorru san-North Pole għax qatt mhuma se jsibu xejn”, qalet Kirby dwar Brown. “Meta smajna l-verdett, għidna,’Marru n-North Pole’ u hu wieġeb,” Żgur li marru”.